text: Silvia Melero i el programa de Catalunya Ràdio, Solidaris, guanyadors de l'XI Memorial Joan Gomis | Cristianisme i Justicia
  L'acte de lliurament dels premis tindrà lloc l'1 de desembre de 2016 a l'Auditori de la Facultat de Comunicació i Relacions Internacionals Blanquerna.
  El jurat del Premi de Periodisme Memorial Joan Gomis ha premiat enguany, en la categoria d'obres periodístiques, el reportatge "La vida (invisible) bajo el plástico", de la periodista Silvia Melero, publicat el 4 de febrer a Revista 21. La peça periodística mostra una problemàtica que ens és molt propera, alhora que desconeguda: la situació d'injustícia i semi-esclavatge en què viuen els immigrants que treballen les grans extensions de cultiu dels hivernacles d'Almeria.
  En la modalitat de trajectòria periodística, el jurat ha premiat el programa de Catalunya Ràdio, Solidaris. Es tracta d'un programa amb més de vuit anys en antena, que dóna veu a institucions, col·lectius i persones que lluiten en favor de la justícia social i els drets humans, tasca que els ha fet viatjar arreu del món. Són programes setmanals que combinen diversos gèneres periodístics, com l'entrevista o el reportatge, aportant, alhora, dades i xifres, cosa que fa que siguin peces amenes amb gran valor documental. El Jurat considera important que un programa d'aquestes característiques es mantingui en actiu en una ràdio pública, davant la situació actual.
  El Premi Memorial Joan Gomis pretén reconèixer i promoure obres i trajectòries periodístiques que posen en valor la lluita contra les desigualtats, la pobresa i l'exclusió social, i que promouen la justícia social, la pau i els drets humans. El premi va néixer amb la voluntat de mantenir viva la memòria de la figura de Joan Gomis i el seu compromís solidari, amb una llarga tasca com a dirigent i promotor de diverses iniciatives cíviques i associacions, especialment des de la presidència de Justícia i Pau (1976-2001), així com a través dels nombrosos articles de premsa i el seus llibres.